Mand sætter mobiltelefon til salg på nettet. En anden mand køber den og betaler, men mobilen dukker aldrig op. Den historie har vi efterhånden hørt tit, efter internethandlen mellem mennesker har taget fart. Men mandag skal Retten i Aalborg efter planen se på en sag, hvor bedrageriet antager en anden og overraskende form - og hvor det ikke engang er nok tænke sig godt om og se sig godt for. Falsk kvittering Den tiltalte i sagen er en 26-årig mand med bopæl i Randers. Politiet mener, at han i en række tilfælde har snydt sælgere til at udlevere hovedsageligt mobiltelefoner. Hver gang har metoden været den samme. Manden har fået kontakt med sælger. De har aftalt at mødes fysisk. Det har eksempelvis været på John F. Kennedys Plads i Aalborg, på en parkeringsplads i Frederikshavn og et sted i Hjørring. Her har manden - ifølge anklageskriftet - vist sælger en kvittering på, at det aftalte beløb er blevet overført til sælger, hvorefter sælger har udleveret varen – og formentlig glædet sig over en god handel. Glæden har i givet fald dog kun varet, til sælger senere har fundet ud af, at kvitteringen ikke var fem flade øre værd, for pengene var ikke overført. Det fremgår ikke før sagens start, hvordan manden forholder sig til politiets anklager.
En mand er anklaget for gentagne gange at have fusket penge ud af sælgere af mobiler.